# Casa del Marquès de Castellbell (Barcelona)

La casa del Marquès de Castellbell és un conjunt arquitectònic situat als carrers de Montcada, d'en Boquer i de la Princesa de Barcelona, catalogat com a bé amb elements d'interès (categoria C).

## Història

El 1683, el notari Francesc Lentisclar (o Lentisclà) i Noguers va adquirir als marmessors de Diego Girón de Rebolledo una casa al carrer de Montcada al costat de la seva, anomenada «petita». El 1695, la seva filla Marianna de Lentisclar i de Pinyana va contreure matrimoni amb Francesc d'Amat i de Planella, comte de Castellar, i el 1704 van demanar permís per a reformar-la i igualar-ne els sostres amb la gran. La propietat va ser heretada pel seu fill Fèlix d'Amat i de Lentisclar (†1749), casat amb Francesca de Rocabertí i Descatllar. El 1729 s'hi va establir l'Acadèmia Literària de Barcelona.
El matrimoni va morir sense fills i la propietat passà a mans de la seva germana Maria Teresa d'Amat i de Lentiscar (†1769), i successivament a Josep (1729-1775), Antoni i Gaietà d'Amat i de Rocabertí (†1794), tercer marquès de Castellbell. El 1805, Manuel Gaietà d'Amat i de Peguera (1777-1846), quart marquès de Castellbell, va demanar permís per a reedificar la seva casa del carrer d'en Boquer, i també el cos d'edifici contigu del carrer de Montcada, segons els plànols de l'arquitecte Tomàs Soler i Ferrer.
El 1852, arran de l'obertura del carrer de la Princesa, l'Ajuntament de Barcelona en va expropiar 5.921 pams quadrats de superfície, i el marquès Gaietà Maria d'Amat i d'Amat (1803-1868) es va comprometre a construir-hi una nova façana, tot rebent una indemnització de 124.583 rals. L'any 1858, el marquès va presentar-ne el projecte, obra del mestre d'obres Antoni Jambrú i Riera, que també va harmonitzar la façana del carrer de Montcada amb la part nova.

## Descripció

Es tracta d'una finca formada per dos edificis: el primer, amb façanes al carrer de la Princesa i de Montcada, té planta baixa, planta noble i dos pisos, mentre que el segon, amb façanes a aquest darrer i d'en Boquer, té planta baixa, entresol i tres pisos. Una part dels baixos tenen un encoixinat, i els balcons tenen baranes de ferro forjat amb motius decoratius (excepte les del del carrer d'en Boquer).

## Referències

* 1 2 «Casa del Marquès de Castellbell». Catàleg de Patrimoni. Ajuntament de Barcelona.
* ↑ García Espuche, 2020, p. 349, 367.
* ↑ García Espuche, 2020, p. 369.
* ↑ García Espuche, 2020, p. 372-374.
* ↑ «(Manuel Gaietà d'Amat i de Peguera). Marquès de Castellbell. Boquer i Montcada. Casa. Enderrocar i reedificar enretirant la façana del carrer Montcada cedint terreny a la via pública». C.XIV Obreria C-98/1805-122. AHCB, 14-08-1805.
* ↑ «(Manuel Gaietà d'Amat i de Peguera). Marquès de Castellbell. Montcada i Boquer. Casa. Enretirar la façana per alinear-la amb la cantonada del carrer Boquer i reparar les volades de les obertures». C.XIV Obreria C-98/1805-142. AHCB, 03-10-1805.
* ↑ «Apertura del carrer Princesa. Expropiació de part de la casa que posseeix el Marquès de Castellbell». Q136 Obres públiques 3/1 1237, peça 8. AHCB, 1852.
* ↑ «Cayetano M. de Amat marqués de Castellbell. Montcada cantonada Princesa. Reedificació d'una casa». Q127 Foment 22/1858. AMCB, 21-01-1858.

## Vegeu també

* Sepulcres per a Diego Girón de Rebolledo i els seus germans
* Casa Peguera
* Casa Montaner (Barcelona)
* Casa Ramon de Càrcer
* Palau Falguera

## Bibliografia

* García Espuche, Albert. La gent del carrer Montcada: una història de Barcelona (segles xiii a xviii), vol. II. Ajuntament de Barcelona, 2020, p. 347-374. ISBN 978-84-9156-257-3.